বাড়তি সময় দিয়ে, বিশেষ যত্ন নিয়ে অক্ষর পরিচয় করাতে শুরু করেছিলাম সপ্তম শ্রেণির এক ছাত্রের। তার পর দিন থেকে সে স্কুলে আসাই বন্ধ করে দেয় কয়েক দিনের জন্য। আর এল যখন, ভয়ে মুখোমুখি হত না। কী গাফিলতি শিক্ষকদের! বাড়ি গিয়ে পড়িয়ে আসা উচিত ছিল ওকে, তাই না? ওর মতোই এমন অনেক ছাত্রছাত্রীই আছে, যারা নিয়মিত বিদ্যালয়ে আসে না। আজ ক্লাসে যা শেখালাম, কাল গিয়ে দেখি তারা অনেকেই অনুপস্থিত। তখন কি শিক্ষকদের উচিত পাঠ এগিয়ে নিয়ে যাওয়া, না কি অনুপস্থিতদের জন্য অপেক্ষা করা? কী বলেন বিশেষজ্ঞরা? কখনও শিক্ষকশিক্ষিকাদের সমস্যা নিয়ে সমীক্ষা হয় কি?